Informatīvais ziņojums
“Par Latvijas ārzemnieka eID kartes un elektroniskā paraksta izmantošanas pilnveidi ārvalstu uzņēmēju un investoru attālinātai apkalpošanai”

1. Ziņojuma pamatojums.
Informatīvais ziņojums “Par Latvijas ārzemnieka eID kartes un elektroniskā paraksta izmantošanas pilnveidi ārvalstu uzņēmēju un investoru attālinātai apkalpošanai” izstrādāts, lai noteiktu praktiskus risinājumus, kā pilnveidot jau esošās ārzemnieka eID kartes izmantošanu, lai to izmantotu kā drošu piekļuves instrumentu ārvalstu investoriem un uzņēmējiem Latvijas digitālajiem pakalpojumiem un uzņēmējdarbības uzsākšanas procesam. Ziņojumā tiek ņemts vērā Igaunijas digitālās identitātes risinājums “e-rezidences programma” un Eiropas Digitālās identitātes maka (turpmāk - EDIM) ieviešana, kas saskaņā ar eIDAS regulas prasībām līdz 2026. gada beigām nodrošinās vienotu un sadarbspējīgu elektronisko identifikāciju Eiropas Savienības (ES) pilsoņiem visā ES. Tā kā EDIM obligātās prasības neattiecas uz trešo valstu iedzīvotājiem, ārzemnieka eID karte un tās sniegtās e-paraksta iespējas kļūst par primāro un aktuālāko instrumentu tieši trešo valstu investoru un uzņēmēju piesaistei un viņu darbības nodrošināšanai Latvijas digitālajā telpā. Tāpat ziņojums neparedz un nerada priekšlikumus mainīt ārzemnieka eID kartes kā personu apliecinoša dokumenta tiesisko dabu, kā arī neparedz piešķirt tās turētājam uzturēšanās, vīzas vai ceļošanas tiesības Latvijā vai citur. Igaunijas e-rezidences programmas pieredze rāda, ka digitālā identitāte apzināti ir nošķirta no fiziskās rezidences, pilsonības, vīzas vai ceļošanas dokumenta statusa. Latvijas gadījumā šis princips ir vēl stingrāk jāievēro, ņemot vērā, ka ārzemnieka eID ir personu apliecinošs dokuments ar attiecīgu juridisku statusu.
Konkurence par ārvalstu investoriem, attālinātiem uzņēmējiem un digitālajiem nomadiem Eiropas Savienībā pēdējo desmit gadu laikā ir pieaugusi. Vairākas dalībvalstis ir izveidojušas vai pilnveidojušas digitālās identitātes risinājumus, kas ārvalstu uzņēmējiem atvieglo attālinātu piekļuvi vietējiem uzņēmējdarbības pakalpojumiem. Latvijai jau ir instruments – ārzemnieka eID karte, kas pēc savas juridiskās un tehniskās būtības var pildīt līdzīgu funkciju, taču tas līdz šim nav bijis mērķtiecīgi virzīts uz šo lietotāju grupu. Vienlaikus jāņem vērā, ka jebkura instrumenta, kas saistīts ar ārvalstnieku identifikāciju un piekļuvi valsts pakalpojumiem, pilnveide skar vairāku institūciju kompetenci un drošības apsvērumus. Tāpēc šis ziņojums apzināti neietver priekšlikumus, kas prasītu tūlītēju konceptuālu vienošanos par jaunas programmas izveidi, bet koncentrējas uz pasākumiem, kurus var īstenot pakāpeniski un kuru rezultātus var izvērtēt pirms tālākas virzības.

2. Esošā situācija.
Digitālā transformācija un pārrobežu pakalpojumu attīstība pēdējos gados būtiski maina uzņēmējdarbības organizācijas modeļus, radot iespējas uzņēmumus dibināt, vadīt un administrēt attālināti, neatkarīgi no personas fiziskās atrašanās vietas. Valstis arvien biežāk izmanto digitālās identitātes un attālinātu valsts pakalpojumu risinājumus kā mērķtiecīgu ekonomikas attīstības instrumentu, lai piesaistītu ārvalstu uzņēmējus, palielinātu augstas pievienotās vērtības pakalpojumu eksportu un stiprinātu savu uzņēmējdarbības vidi bez nepieciešamības pēc fiziskas migrācijas vai papildu publiskās infrastruktūras noslodzes. Šāda pieeja vienlaikus sekmē investīciju piesaisti, veicina jaunu uzņēmumu dibināšanu un rada papildu nodokļu un nodevu ieņēmumus.
Par starptautiski atzītu piemēru šajā jomā ir kļuvusi Igaunijas e-rezidences programma, kas tika veidota kā mērķēts uzņēmējdarbības un investīciju piesaistes rīks un kas  tiek īstenota kopš 2014. gada. Programmas ietvaros ārvalstu personām tiek nodrošināta Igaunijas digitālā identitāte un piekļuve valsts e-pakalpojumiem, ļaujot attālināti dibināt un vadīt uzņēmumus Igaunijā. Līdz 2026. gada sākumam izsniegtas vairāk nekā 134 tūkst. e-rezidenta kartes un ar e-rezidentu dalību dibināti vairāk nekā 39 tūkst. uzņēmumu, savukārt pēdējos gados vidēji tiek piesaistīti vairāk nekā 11 tūkst. jaunu e-rezidentu gadā. Programmas lietotāji galvenokārt darbojas informācijas un komunikācijas tehnoloģiju, konsultāciju, finanšu un citās augstas pievienotās vērtības nozarēs, tādējādi nodrošinot tiešu un netiešu pienesumu valsts tautsaimniecībai.
Latvijā jau šobrīd pastāv ārzemnieka eID karte, kas nodrošina tās turētāja identifikāciju, e-parakstu un piekļuvi Latvijas e-pakalpojumiem. Šis instruments pēc būtības ir piemērots arī ārvalstu uzņēmēju un investoru vajadzībām, taču tas pašlaik nav integrēts uzņēmējdarbības uzsākšanas un investoru apkalpošanas procesā. Līdz 2026. gada sākumam izsniegtas aptuveni 6 tūkst. ārzemnieka eID kartes vairākām Fizisko personu reģistra likumā noteiktajām ārvalstnieku grupām; viena no tām ir potenciālie ārvalstu uzņēmēji un personas, kuras vēlas veicināt ekonomiskos sakarus, un šai grupai izsniegtas 339 kartes.
Informācija par ārzemnieka eID kartes noformēšanu, uzņēmuma reģistrāciju, e-adresi, e-parakstu, kontu atvēršanu un ar to saistītajiem nodokļu jautājumiem šobrīd ir izkliedēta starp vairākām institūcijām un to tīmekļa vietnēm. Ārvalstu uzņēmējam nav vienas vietas, kur secīgi un saprotami atrast visu nepieciešamo informāciju. Praksē tas nozīmē, ka persona, kas vēlas uzsākt uzņēmējdarbību Latvijā, informāciju par nepieciešamajiem soļiem meklē vairākās iestāžu tīmekļa vietnēs, bieži vien bez skaidrības par soļu secību vai to savstarpējo saistību.

2.1. Igaunijas e-rezidences programma kā mērķtiecīgs digitālās uzņēmējdarbības un investīciju piesaistes instruments.
Atšķirībā no tradicionāliem identifikācijas dokumentiem, Igaunijas e-rezidence sākotnēji 2014. gadā tika veidota kā pilotprojekts digitālās valsts ietvaros, taču 2019. gadā tika pārdefinēta par ekonomikas politikas instrumentu ar skaidru mērķi piesaistīt ārvalstu uzņēmējus, veicināt digitālo pakalpojumu eksportu un radīt tiešu fiskālu pienesumu valsts budžetam. Programmas komunikācijā un praktiskajā īstenošanā uzsvars tika likts nevis uz identitātes piešķiršanu kā tādu, bet gan uz uzņēmuma dibināšanu un vadību attālināti, fokusējoties uz IT, digitālo pakalpojumu un konsultēšanas sektoriem, kā arī tika izveidota atbalsta ekosistēma – fintech risinājumu piedāvājuma klāsts, informācija par nodokļiem, vienots informācijas portāls un saraksts ar apkopotiem licencētu pakalpojumu sniedzējiem, piemēram, uzņēmumiem, kas piedāvā grāmatvedības pakalpojumus pilnībā digitāli.
Vienlaikus, vērtējot Igaunijas modeli, jāņem vērā arī praksē identificētie darbības un drošības riski. Igaunijas oficiālajos avotos ir norādīts, ka e-rezidences programma ir tikusi izmantota imigrācijas shēmās, lai trešo valstu valstspiederīgie vīzu vai uzturēšanās atļauju procedūrās izskatītos uzticamāki. Tāpat Igaunijas Valsts kontroles revīzijā konstatēti trūkumi fona pārbaudēs, tostarp gadījumi, kad e-rezidenta digitālā identitāte izsniegta personām ar sodāmību vai uzņēmējdarbības aizliegumu, kā arī riski, kas izriet no tādu Igaunijā reģistrētu sabiedrību darbības, kuru faktiskā saimnieciskā darbība norisinās ārpus Igaunijas jurisdikcijas, tādējādi apgrūtinot savlaicīgu risku identificēšanu, uzraudzību un tiesībaizsardzības iestāžu rīcību.
Igaunijas praktiskā rīcība risku mazināšanai liecina, ka e-rezidences instruments tiek pastāvīgi pielāgots drošības apsvērumiem. Pēc identificētajiem trūkumiem Igaunija ir pastiprinājusi pieteicēju iepriekšējo pārbaudi, pieprasot papildu informāciju par personas līdzšinējo darbību, tostarp par pārkāpumiem, uzņēmējdarbības aizliegumiem un ar personu vai tās uzņēmumiem saistītiem bankas kontiem, lai padziļinātu fona pārbaudes un izvērtētu pieteikuma mērķtiecību.
Vienlaikus Igaunijas oficiālajos risku analīzes materiālos paredzēts, ka e-rezidences pieejamība prioritāri nodrošināma valstīs, ar kurām pastāv sadarbība tieslietu, drošības un tiesībaizsardzības jomā, kā arī nepieciešamības gadījumā digitālās identitātes izmantošana var tikt apturēta vai dokuments atzīts par nederīgu, ja pastāv aizdomas par ļaunprātīgu izmantošanu. Papildus tam Igaunija ir ieviesusi prasības e-rezidences ekosistēmas dalībniekiem, piemēram, grāmatvedības vai citu pakalpojumu piedāvātājiem, aizliedzot maldinošus solījumus par vīzām, uzturēšanās tiesībām vai pilsonību un paredzot pienākumu neiesaistīties neētiskos vai prettiesiskos pakalpojumos.

Pieteikšanās process un uzņēmējdarbības uzsākšana.
	Lai kļūtu par e-rezidentu, persona tiešsaistē portālā www.e-resident.gov.ee iesniedz dokumentus:
· derīga pases vai ES identitātes kartes kopija (skaidrs un krāsains skenējums vai fotogrāfija);
· digitāla fotogrāfija (pases stila bilde atbilstoši Igaunijas Policijas un Robežsardzes izvirzītiem standartiem);
· motivācijas vēstule (aprakstīts pamatojums kādēļ piesakās e-rezidencei un ko ar to plāno darīt, rekomendēts pieminēt iepriekšēju biznesa pieredzi un nākotnes biznesa plānus);
· CV.
Pēc pieteikuma apstiprināšanas persona izvēlas kartes saņemšanas vietu - Igaunijas vēstniecība, Igaunijas Policijas un robežsardzes biroji vai īpašus saņemšanas punktus (mobile pick-up points), kas ir speciālas misijas (pārsvarā konsulāti), kur Igaunijas Ārlietu ministrija vai Igaunijas Policijas un robežsardze konkrētā laika periodā organizē iespēju nodot biometriju (pirkstu nospiedumi) un saņemt e-rezidences karti. Valsts nodeva par pieteikumu ir 150 euro un tā ir jāsamaksā tiešsaistē. E-rezidences karte ir derīga piecus gadus, pēc tam tā jāatjauno par tādu pašu maksu.
Pieteikuma izskatīšana aizņem aptuveni 30 dienas, bet kartes piegāde aizņem 2-5 nedēļas, un tā tiek aktivizēta 24 stundu laikā pēc saņemšanas. Kartei nāk līdzi karšu lasītājs un PIN kodi, kā arī instrukcija kā uzstādīt nepieciešamo programmatūru (Digidoc), lai izmantotu digitālo ID.
Pēc e-rezidences iegūšanas ārvalstnieks var pilnībā attālināti dibināt Igaunijas sabiedrību ar ierobežotu atbildību, izmantojot e-biznesa reģistra portālu www.ariregister.rik.ee. Tiešsaistē tiek iesniegti visi dibināšanas dokumenti, norādīta juridiskā adrese, uzņēmuma darbības joma, valdes sastāvs un citi dati. Valsts nodeva par uzņēmuma reģistrāciju ir 265 euro. Ja uzņēmuma vadība neuzturas Igaunijā, obligāti jāalgo licencēta kontaktpersona Igaunijā, kas kalpo kā kontaktpersona starp Igaunijas valsts iestādēm un uzņēmuma vadību, kuras pakalpojuma izmaksas parasti ir 200–400 euro gadā. Papildu iespējams izmantot grāmatvedības un citus atbalsta pakalpojumus, sākot no aptuveni 50 euro mēnesī.
Finanšu infrastruktūras nodrošināšanai e-rezidentiem tiek piedāvātas vairākas alternatīvas, piemēram, ES/EEZ fintech iestādes ar pilnībā attālinātu apkalpošanu, Igaunijas bankas ar klātienes identifikāciju, kā arī citu ES valstu bankas. Tas ļauj izvēlēties piemērotāko risinājumu atbilstoši biznesa modelim un ģeogrāfiskajai situācijai. Jāatzīmē, ka Krievijas un Baltkrievijas pilsoņi vairs nevar kļūt par e-rezidentiem.
Kopumā izmaksas ārzemniekam, lai kļūtu par e-rezidentu un dibinātu sabiedrību ar ierobežotu atbildību ir:
	E-rezidences pieteikšanās valsts nodeva 
	150 EUR 

	Uzņēmuma reģistrēšanas valsts nodeva 
	265 EUR 

	Nodeva par juridiskās adreses nodrošināšanu un licencētas kontaktpersonas Igaunijā algošanu 
	200 – 400 EUR ik gadu 

	Izmaksas par papildu pakalpojumiem (grāmatvedība, uzskaite) 
	sākot ar 50 EUR ik mēnesi

	Minimālais kapitāla ieguldījums vienam akcionāram 
	0.01 EUR 

	Kopā 
	~ 615 – 815 EUR; ar grāmatvedību ~1300 EUR


Programmas mērogs un ekonomiskais pienesums.
Igaunijas e-rezidences programma kopš tās uzsākšanas 2014. gadā ir attīstījusies par sistemātisku un izmērāmu ekonomikas attīstības instrumentu ar stabilu lietotāju pieaugumu un pieaugošu fiskālo pienesumu valsts budžetam. Programmas rezultāti apliecina, ka digitālās identitātes risinājums, ja tas ir integrēts uzņēmējdarbības vidē, spēj radīt gan tiešus ieņēmumus no valsts nodevām, gan netiešus ieņēmumus no nodokļiem un uzņēmumu saimnieciskās darbības.
Uz 2025. gada beigām kopējais e-rezidentu skaits pārsniedz 134 000 personu, savukārt ar e-rezidentu dalību dibināti vairāk nekā 39 400 uzņēmumi. Tas nozīmē, ka programmas darbības laikā aptuveni katrs trešais e-rezidents ir uzsācis uzņēmējdarbību Igaunijā, kas liecina par instrumenta praktisku izmantošanu reālai komercdarbībai, nevis tikai digitālās identitātes iegūšanai formāliem mērķiem.
Programmas fiskālais pienesums ir stabils un pieaugošs. Kopējie tiešie ieņēmumi valsts budžetā kopš 2014. gada pārsniedz 342 milj. euro. Ieņēmumus veido valsts nodevas par pakalpojumiem, darba nodokļi un ienākuma nodokļi (t.sk. dividendes), kas saistīti ar e-rezidentu uzņēmumu darbību. Vidēji viens e-rezidenta dibināts uzņēmums gadā valsts budžetā rada aptuveni 720–820 euro tiešos ieņēmumus, neskaitot plašāku pievienoto vērtību tautsaimniecībā.
Īpaši nozīmīgs ir pēdējo gadu pieaugums. 2025. gada pirmajā pusgadā vien tiešie budžeta ieņēmumi sasniedza 68 milj. euro, tostarp:
· 26,2 milj. euro no darba nodokļiem;
· 39,7 milj. euro no ienākuma nodokļa (dividendes);
· 2 milj. euro no valsts nodevām.
	Tajā pašā periodā saņemti 7 994 jauni pieteikumi e-rezidencei un dibināti 2 634 jauni uzņēmumi, kas apliecina noturīgu pieprasījumu un programmas spēju nepārtraukti ģenerēt jaunu saimniecisko aktivitāti.
	Gada griezumā ieņēmumi pēdējos gados ir stabilizējušies 50-70 milj. euro līmenī, demonstrējot prognozējamu un atkārtojamu fiskālo efektu, proti, 2024. gadā 66,8 milj. euro, 2023. gadā 67,3 milj. euro, 2022. gadā 51 milj. euro, 2021. gadā 35,2 milj. euro.
E-rezidentu skaits katru gadu turpina palielināties, savukārt uzņēmumu skaita dinamika cieši seko e-rezidentu pieaugumam. Piemēram, 2025. gada decembrī vien saņemti 1 775 jauni pieteikumi e-rezidencei un dibināti 453 jauni uzņēmumi, kas apliecina regulāru ikmēneša aktivitāti.
Balstoties uz e-rezidences programmas datiem par pilsonības valstīm ar dibināto uzņēmumu skaitu TOP 10:
	Pilsonības valsts
	E-rezidentu skaits
	Uzņēmumu skaits

	Ukraina
	8514
	3107

	Vācija
	8330
	2943

	Spānija
	7661
	3399

	Somija
	6928
	1192

	Francija
	6045
	2184

	Turcija
	5764
	2388

	Krievija
	5706
	1832

	Ķīna
	5771
	638

	Itālija
	5399
	1796

	Apvienotā Karaliste
	5347
	1423


No Latvijas pilsoņiem e-rezidenci Igaunijā saņēmuši 3 362 un ir dibināti 483 uzņēmumu.
Savukārt e-rezidentu dibināto Igaunijas uzņēmumu darbības struktūra skaidri apliecina programmas orientāciju uz zināšanu ietilpīgiem, digitāliem un pakalpojumu eksporta segmentiem ar augstu pievienoto vērtību un iespēju strādāt attālināti. Lielākā daļa uzņēmumu darbojas informācijas un komunikācijas tehnoloģiju jomā – datorprogrammēšanā, konsultācijās un ar to saistītajās darbībās (10 636 uzņēmumi), kam seko galveno biroju darbība un vadības konsultācijas (6 600). Būtiska pārstāvība ir arī mazumtirdzniecībā (3 780), informācijas pakalpojumu sniegšanā (2 222), vairumtirdzniecībā (2 029) un izdevējdarbībā (1 948). Tāpat nozīmīga daļa uzņēmumu darbojas finanšu pakalpojumu jomā, izņemot apdrošināšanu un pensiju fondus (1 682), citās profesionālajās, zinātniskajās un tehniskajās darbībās (1 414), kā arī reklāmas un tirgus izpētes nozarē (1 407).

3. Ārzemnieka eID kartes noformēšana, saņemšana un ar tās izmantošanu saistītie riski.
Nevis pati ārzemnieka eID karte kā datu nesējs, nedz arī tās izsniegšanas kārtība ir problēma, kas būtu jārisina. Esošais tiesiskais regulējums un izsniegšanas modelis kopumā ir noturīgs, savukārt izmaiņas, kas būtu nepieciešamas, ir saistītas ar pakalpojumu pieejamības un komunikāciju līmeni.
	Ārzemnieka eID kartes noformēšanai personai klātienē jāierodas Pilsonības un migrācijas lietu pārvaldē vai Ārlietu ministrijas noteiktajā Latvijas pārstāvniecībā ārvalstīs, lai amatpersona pārbaudītu personas identitāti, iegūtu dokumenta izgatavošanai nepieciešamos biometriskos datus (sejas attēlu un pirkstu nospiedumus) un noformētu iesniegumu. Klātienes identifikācija mazina citas personas identitātes izmantošanas un dokumenta nepamatotas izsniegšanas risku. Ārvalstīs pārstāvniecību praksē ārzemnieka eID kartes noformēšana tiek īstenota pēc viena apmeklējuma principa: ja persona objektīvu iemeslu dēļ nevar atkārtoti ierasties pārstāvniecībā, dokumentu pēc izgatavošanas var nosūtīt normatīvajos aktos noteiktajā kārtībā.
	Personas identitāte tiek pārbaudīta klātienes vizītes laikā, pieņemot iesniegumu un iegūstot biometriskos datus. Savukārt dokumenta personalizācija ir tehnisks izgatavošanas posms, kurā personas dati tiek ierakstīti personas apliecības sagatavē, un tā nav personas identitātes pārbaude.
	Ministru kabineta 2012. gada 21. februāra noteikumu Nr. 134 “Personu apliecinošu dokumentu noteikumi” 18. un 18.¹ punktā paredzēts, ka ārzemnieks dokumentus ārzemnieka eID kartes izsniegšanai iesniedz Ārlietu ministrijas noteiktajā Latvijas pārstāvniecībā, savukārt personai, kura objektīvu iemeslu dēļ nevar atkārtoti ierasties pārstāvniecībā, personas apliecību var nosūtīt ar ierakstītu pasta sūtījumu vai kurjerpastu (tikai esošās valsts ietvaros). Ja personas apliecības mikroshēmā ir iekļauta elektroniskajai identifikācijai un elektroniskā paraksta radīšanai nepieciešamā informācija, PIN1, PIN2 un PUK kodus un personas apliecību nosūta atsevišķos sūtījumos, un sūtījuma izmaksas sedz persona. Pārstāvniecību praksē ārzemnieka eID kartei tiek piemēroti tie paši izsniegšanas un aktivizēšanas principi kā citiem personas apliecību veidiem — dokuments tiek aktivizēts pēc tā saņemšanas. Tādējādi iespēja saņemt karti bez otrreizējas klātienes ierašanās jau pastāv spēkā esošā regulējuma un prakses ietvaros.
	Cits aspekts ir pārstāvniecību tīkls, kurā ir iespējams saņemt ārzemnieka eID karti. Ārzemnieka eID kartes noformēšana ārvalstīs pašlaik ir pieejama 35 Latvijas diplomātiskajās pārstāvniecībās. Ārlietu ministrija ir norādījusi uz risku, ka plaša vai automātiska tīkla paplašināšana varētu tikt saistīta ar krāpnieciskiem mēģinājumiem izmantot dokumentu kā ceļošanas vai uzturēšanās instrumentu. Tāpēc pārstāvniecību tīkla paplašināšana ārpus pašreizējā saraksta risināma nevis vispārīgi, bet mērķtiecīgi – pamatojoties uz LIAA rekomendāciju konkrētam investoram vai uzņēmējam, kas ļauj saglabāt personalizētu, pārvaldītu un pārbaudāmu pieeju katram gadījumam.
Šāda pieeja atbilst arī starptautiskai praksei – piemēram, Igaunijas modelī kartes saņemšana pieejama vairāk nekā piecdesmit punktos visā pasaulē, taču arī tur tīkla paplašināšana ir saistīta ar papildu drošības un atbilstības pārbaudēm, nevis automātisku pieejamību jebkurā valstī.
Jāizvērtē arī iespējamie riski, kas saistīti ar ārzemnieka eID kartes izmantošanas paplašināšanu ārvalstu uzņēmēju un investoru apkalpošanai. Šie riski galvenokārt attiecas uz dokumenta uztveri, izsniegšanas drošību, iespējamu instrumenta ļaunprātīgu izmantošanu, institucionālo kompetenču robežām, kā arī sabiedrības un investoru gaidām par iespējamās programmas apjomu.
Ārzemnieka eID karte varētu tikt kļūdaini uztverta vai izmantota kā ceļošanas vai uzturēšanās dokuments. Lai šo risku mazinātu, turpmākajos komunikācijas materiālos nepieciešams skaidri norādīt, ka ārzemnieka eID karte nerada tiesības ieceļot, uzturēties vai strādāt Latvijā vai citā Eiropas Savienības dalībvalstī. Karte ir izmantojama elektroniskajai identifikācijai, kvalificēta elektroniskā paraksta radīšanai un piekļuvei Latvijas digitālajiem pakalpojumiem, nevis migrācijas vai ceļošanas tiesību iegūšanai.
Personu apliecinoša dokumenta nosūtīšana ir saistīta ar nozaudēšanas, prettiesiskas iegūšanas vai nodošanas trešajām personām risku. To mazina personas identitātes pārbaude un biometrisko datu iegūšana klātienē, personas apliecības un PIN1, PIN2 un PUK kodu nosūtīšana atsevišķos sūtījumos, kā arī dokumenta aktivizēšana pēc tā saņemšanas.

Cits risks saistīts ar to, ka vienots informācijas punkts varētu tikt uztverts kā mehānisms, ar kura starpniecību viena institūcija pārņem vai administrē citu iestāžu kompetencē esošus pakalpojumus. Lai šādu risku novērstu, skaidri jānosaka, ka vienotais informācijas punkts darbojas tikai kā navigācijas un informācijas rīks. Tas palīdz ārvalstu uzņēmējam saprast secīgos soļus, pieejamos pakalpojumus un atbildīgās iestādes, bet nemaina institūciju kompetenci, neatņem tām lēmumu pieņemšanas tiesības un nepārdala normatīvajos aktos noteikto atbildību.

4. Pakalpojumu ekosistēma: vienots informācijas punkts.
Turpmāk minētais risinājums ir veidots kā informācijas un navigācijas punkts, nevis kā sistēma, kas pārņem vai administrē citu institūciju funkcijas. Tiek izvirzīts priekšlikums izveidot vienotu digitālu informācijas punktu ārvalstu uzņēmējiem un investoriem business.gov.lv, kas ir LIAA pārziņā esošs kanāls un kas apkopotu un secīgi izklāstītu praktiskos soļus pakalpojumu saņemšanai, nevis aizstājot to administrēšana, bet gan norādīt ceļu uz tiem. Katra institūcija saglabā pilnu kompetenci un atbildību par sava pakalpojuma sniegšanu:
· ārzemnieka eID kartes pieteikšana (PMLP, ĀM pārstāvniecības);
· uzņēmuma reģistrācija (Uzņēmumu reģistrs);
· patieso labuma guvēju atklāšanas un datu aktualizācijas pamatinformācija (Uzņēmumu reģistrs), kā arī norādes uz kompetento uzraudzības un kontroles institūciju informāciju par noziedzīgi iegūtu līdzekļu legalizācijas novēršanas prasībām;
· oficiālā e-adrese (Valsts digitālās attīstības aģentūra);
· eParaksts / eParaksts Mobile (LVRTC);
· konta atvēršana bankā vai licencētā fintech pakalpojumu sniedzējā (privātais sektors);
· grāmatvedības un juridiskās adreses pakalpojumi (privātais sektors);
· nodokļu pamatinformācija (Valsts ieņēmumu dienests);
· LIAA kontaktpunkts investoriem un nozarei specifisku prasību (licencēšanas, atļauju u.c.) norāde uz kompetento institūciju.
Ņemot vērā, ka dažādām nozarēm ir atšķirīgas, nozarei specifiskas prasības, informācijas punkts nozaru jautājumos pilda tikai norādes funkciju uz attiecīgo kompetento iestādi, neuzņemoties tās izskatīšanas vai lēmumu pieņemšanas funkcijas. Piemēram, ja ārvalstu uzņēmējs plāno darbību regulētā nozarē (finanšu pakalpojumi, veselības aprūpe, pārtikas ražošana u.c.), informācijas punkts norāda uz attiecīgo licencējošo iestādi un tās prasībām, bet pats licencēšanas procesu neveic un tajā nepiedalās. LIAA loma šajā modelī ir projekta vadītāja un kontaktpersonas funkcija – LIAA pārstāvji pavada investoru ceļu un sniedz individuālas konsultācijas. Šāda pieskatītāja jeb projektu vadītāja funkcija ir samērā izplatīta prakse investīciju piesaistes institūcijās un neprasa jaunu tiesisko regulējumu, bet gan LIAA iekšējo procesu un resursu pielāgošanu.
Publiskajos materiālos un vienotajā informācijas punktā ārzemnieka eID karte skaidri pozicionējama kā elektroniskās identifikācijas, e-paraksta un piekļuves instruments Latvijas digitālajiem pakalpojumiem, tostarp uzņēmējdarbības uzsākšanai un administrēšanai, nevis kā rezidences, uzturēšanās vai ceļošanas tiesību risinājums. Komunikācijas materiālos vienlaikus skaidri atspoguļojama arī dokumenta noformēšanas un saņemšanas kārtība, tostarp nosacījumi, ar kādiem pārstāvniecība pēc klātienes identifikācijas un biometrisko datu iegūšanas var nosūtīt dokumentu ar ierakstītu pasta sūtījumu vai kurjerpastu, kā arī dokumenta aktivizēšana pēc tā saņemšanas.

5. Sasaiste ar eParaksts Mobile un Eiropas Digitālo identitātes maku.
Pēc ārzemnieka eID kartes saņemšanas tiek nodrošināta iespēja elektroniski parakstīties ar eParaksts risinājumiem. Tā kā pēc ārzemnieka eID kartes saņemšanas ir iespējams aktivizēt eParaksts Mobile, tas būtiski uzlabotu pakalpojumu ērtumu, jo vairs nebūtu nepieciešams izmantot karšu lasītāju.
Tāpat arī Eiropas Digitālais identitātes maks (EDIM) risinās Eiropas Savienības un Eiropas Ekonomikas zonas pilsoņu digitālās identitātes pieejamību, taču neaptver trešo valstu investoru un uzņēmēju vajadzības, kurām paredzēta ārzemnieka eID karte. Šie divi instrumenti risina atšķirīgas mērķa grupas un nav savstarpēji aizstājami, taču var viens otru papildināt, jo ārzemnieka eID karte nākotnē varētu tikt savietota ar EDIM infrastruktūru.

Ņemot vērā informatīvajā ziņojumā rakstīto un ar citām institūcijām pārrunātos jautājumus, identificējams šāds turpmākais rīcības virziens:
1. Latvijas Investīciju un attīstības aģentūrai sadarbībā ar Ekonomikas ministriju sešu mēnešu laikā izveidot vienotu digitālu informācijas punktu ārvalstu uzņēmējiem, izmantojot business.gov.lv. Šajā informācijas punktā būtu jānodrošina praktiska un secīga informācija par uzņēmējdarbības uzsākšanu Latvijā, ārzemnieka eID kartes saņemšanas kārtību, elektroniskā paraksta izmantošanu, uzņēmuma reģistrāciju, finanšu pakalpojumu pieejamību un citiem ar uzņēmējdarbības uzsākšanu saistītiem priekšnoteikumiem dažādās nozarēs.



Ekonomikas ministrs							V. Valainis

Pielikumi:
Nr. 1. - Igaunijas e-rezidences un LV ārzemnieka eID kartes salīdzinājums;
Nr. 2. – Ārzemnieka eID kartes kvantitatīvā attīstība

